**תום והסיפור האמיתי** הם בני הזוג עירית (המכונה **תום**) וישראל ולדמן, צמד מוזיקלי ישראלי.

להקת תום והסיפור האמיתי מוציאים את אלבומיהם ללא כוונות מסחריות.

1992-1989 - פריצה תקשורתית
--------------------------

הצמד התחיל להקליט שירים ב-1985, וב-1989 זכה לחשיפה תקשורתית ראשונה עם הסינגל הראשון "דני". את השיר כתבו יוסי בבליקי ועוזי וייל והלחין אותו בבליקי, שנה לפני שהקים את להקתו פונץ'. השיר הפך ללהיט, ונכלל באלבום הבכורה שהוציא הצמד ב-1992 (ולא ב-1994, כפי שרבים טועים לחשוב), "בעיניים עצומות", בחברת NMC (למרות שבפועל לא היו לצמד כוונות מסחריות). סגנונו של האלבום, שהיה אסופה של שירים שהקליטו תום וישראל בין השנים 1985–1992, הוא רוק ברוח שנות השבעים בעל אופי נאיבי. פרט לזוג הנשוי ובבליקי, השתתפו ביצירת השירים גם עובדיה חממה וברוך פרידלנד. בטלוויזיה שודרו וידאו קליפים לחמישה משירי האלבום (שצולמו עוד ב-1989, ושעטיפת האלבום היא תצלום של קטע הלקוח מאחד מהם) ולאחריו יצאו הסינגלים "לעוף", "הבוקר שבא (אל תפחד)", "יאלי" ו"תגיד לי". האלבום הוקדש לזכרו של המתופף אילן אליאס, אשר השתתף באלבום וזמן קצר לאחר צאתו נהרג בתאונת דרכים.

1996 - חלום הקרח
----------------

ב-1996, לאחר 3 שנים של דממה תקשורתית, שחרר הצמד את אלבומו "חלום הקרח", גם הוא בהפצת NMC. הפעם היה זה אלבום קונספט ששילב מוזיקה אלקטרונית עם רוק פסיכדלי. האלבום כלל שירים מקוריים, חלקם בשיתוף יוסי בבליקי ואשתו ריי, וקטע בשם "יום הדייג הגדול", המפוצל ל-15 שירים קצרים וקטעים אינסטרומנטליים. מתוך אלבום זה בלטו השירים "הארפר" (ממנו זכורה השורה "איך תנהג בחושך ללא אורות"), "גשם אחרון", "ואלס געגועים", "קהות תחושה", "כוכבית", "חטא לסוף שבוע" ושיר הנושא. לשיר "הארפר" יצא קליפ שביים אילן בשור.

ב-1997 השתתפו תום וישראל בערב שירי משוררים בגלריה בתל אביב-יפו, שם העלו מופע אקוסטי משיריהם כאשר ברקע הוקראו שירי המשוררים שהוצגו בגלריה. הצמד הופיע לצידם של רועי הראבן, תופעת דופלר ויוסי בבליקי.

1998 - אלבום ב-20 עותקים בלבד
-----------------------------

ב-1998 הקליט הצמד, שלקח דממה תקשורתית לאחר אותה הופעה בגלריה, אלבום שלישי ואקוסטי שנשא את השם הסמלי "נגמרו החיוכים" (שורה מתוך שירו של ירמי קפלן "מדוע לא באת"). תום וישראל החליטו שלא לשלוח את הדיסק להפצה של חברת תקליטים ולמכירה בחנויות, ולכן הודפסו ממנו 20 עותקים בלבד, ממוספרים אישית, שנשלחו לחברים ושדרני רדיו (ועל כן הוא נחשב קשה להשגה). "נגמרו החיוכים" היווה מעין "סיכום" לפעילותו המוזיקלית של הזוג וכלל את השירים "סוף סיפור" ו"וינסנט", חידוש לשירו של ירמי קפלן "מדוע לא באת" וגרסאות אקוסטיות לשירים מאלבומיהם הקודמים, ביניהם "קרטון לילה" (שילוב של השירים "קרטון לילה ראשון" ו"קרטון לילה שני" מהאלבום הקודם) ו"לעוף", "מאושר" ו"תום החלום" מהאלבום הראשון. את ההחלטה להדפיס עותקים נוספים ולהפיץ את האלבום באופן מסחרי השאירו תום וישראל לקהל.

ב-1999 העלה הצמד לאינטרנט את אתרו הרשמי, שנבנה על ידי הבאסיסט המלווה אותם יואב מירב, בשירות אירוח האתרים Tripod.com. ביולי באותה שנה החל הצמד לעבוד על אלבומו הרביעי. ב-7 באוגוסט בהמשך השנה תוכננה הופעה חיה של "תום והסיפור האמיתי" בטלוויזיה, אך היא בוטלה לאחר מותו הפתאומי של צביקה שטרר, אביה של תום.

ב-2002 התארח הצמד באלבומו של עובדיה חממה "אפקט החממה", בדואט "מאושר" (שהופיע באלבום "בעיניים עצומות") עם זמר הרוק דוד מזרחי ושירה של לאה גולדברג "דימיתי שהזמן" בביצוע חממה ותום (ישראל לא השתתף בשיר זה).

2010 - התקליט הרביעי
--------------------

ב-2010, כזוג גרוש (הצמד לא ציין את תאריך הגירושין), שחררו תום וישראל שירים חדשים - "הקיץ שלי חזר" שהפך ללהיט ואף צולם לו קליפ, ו"שקיעתו של יום תמים" - גרסה עברית לשירה של מריאן פיית'פול "As Tears Go By", בו השתתפו שרון רוטר וסתיו חממה, בתו של עובדיה חממה, בקולות רקע (שיר זה מוכר יותר בשם "פתאום היה לי טוב כל כך" שביצעה שולה חן בתרגומו של אריק איינשטיין, שתרגם את השיר לעברית פעם נוספת בשם "מתוך דמעה" עבור דפנה בר ציון). אחריהם יצא אלבומם הרביעי של הזוג בלייבל Sunflower Records. האלבום, בעל השם הסמלי "התקליט הרביעי", כלל חומר מקורי מהשנים 1998-1997 שעסק בפרידה והגירושין, מנקודות מבט משותפות ואישיות.

באלבום זה בלטו בנוסף השירים "פיתולים במחשבתי", "קורא לך הלילה", "תני לי את ידך", "איך אוכל" ו"נפרדים". נכללו בו חידושים לשירים "וינסנט" ו"משוטטת", שהופיעו באלבום "נגמרו החיוכים". למרות הדממה התקשורתית הארוכה, זכה האלבום לביקורות משבחות.

דיסקוגרפיה
----------

### אלבומים

#### בעיניים עצומות (1992)

1. שיר ילדים
2. הבוקר שבא (אל תפחד)
3. לעוף
4. יאלי
5. דני
6. תגיד לי
7. מאושר
8. קרן (אינסטרומנטלי)
9. תום החלום

#### חלום הקרח (1996)

1. כניסה לואלס (אינסטרומנטלי)
2. ואלס געגועים
3. חלום הקרח
4. הארפר
5. דגל שחור
6. גשם אחרון
7. הפסקה (הופכים צד) (אינסטרומנטלי)
8. פסטורלי 1 (אינסטרומנטלי)
9. שיר ים
10. פסטורלי 2 (אינסטרומנטלי)
11. מחלקה סגורה (אינסטרומנטלי)
12. הגלימה של קלימט (אינסטרומנטלי)
13. כוכבית
14. קהות תחושה
15. חטא לסוף שבוע
16. קרטון ללילה שני
17. פסטורלי 3 (אינסטרומנטלי)
18. מחלקה סגורה - חופשה (אינסטרומנטלי)
19. מחלקת ילדים - מרתף המשחקים (אינסטרומנטלי)
20. דמעות מגלומן - ניפוץ האגו (אינסטרומנטלי)
21. יופיטר מנגן לבדו בחדר (אינסטרומנטלי)

* הרצועה "יום הדיג הגדול" מפוצלת ל-15 קטעים שהם שירים 8–22.

#### נגמרו החיוכים (1998)

1. משוטטת
2. וינסנט
3. קרטון ללילה (שילוב של השירים "קרטון ללילה ראשון" ו"קרטון ללילה שני" מהאלבום "חלום הקרח")
4. מדוע לא באת (גרסת כיסוי לירמי קפלן)
5. הארפר (במקור מופיע באלבום "חלום הקרח")
6. לעוף (במקור מופיע באלבום "בעיניים עצומות")
7. סוף סיפור
8. חטא לסוף שבוע (במקור מופיע באלבום "חלום הקרח")
9. תום החלום (במקור מופיע באלבום "בעיניים עצומות")
10. מאושר (במקור מופיע באלבום "בעיניים עצומות")

#### התקליט הרביעי (2010)

1. ביי ביי
2. קורא לך הלילה
3. שקיעתו של יום תמים (גרסה עברית לשיר "As Tears Go By" של מריאן פיית'פול)
4. תני לי את ידך
5. איך אוכל
6. הקיץ שלי חזר
7. וינסנט (במקור מופיע באלבום "נגמרו החיוכים")
8. נפרדים
9. משוטטת ואין כוכבים (במקור מופיע באלבום "נגמרו החיוכים" בשם "משוטטת")
10. עזוב ומיותר
11. ולאט כשמתפזר הרעש
12. פיתולים במחשבתי

### סינגלים

* דני (1989)
* לעוף (1992)
* הבוקר שבא (1992)
* תגיד לי (1992)
* יאלי (1992)
* הקיץ שלי חזר (2010)
* שקיעתו של יום תמים (2010)

### קליפים

* דני (1989, שודר ב-1992)
* תגיד לי (1989, שודר ב-1992)
* הבוקר שבא (1989, שודר ב-1992)
* יאלי (1989, שודר ב-1992)
* לעוף (1989, שודר ב-1992)
* הארפר (1996)
* הקיץ שלי חזר (2010)

קישורים חיצוניים
----------------

* תום והסיפור האמיתי, באתר שירונט
* תום והסיפור האמיתי, באתר MOOMA (בארכיון האינטרנט)
* ביקורת "התקליט הרביעי"

הערות שוליים
------------

1. ↑  ירין כץ, מסדר האדירים: על אדיר והילדות, עמוס צימרמן ותום והסיפור האמיתי, באתר nrg‏, 7 בספטמבר 2010

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007966378905171

 |